 NA MERCY CHELANGAT SERIKALI ya kitaifa inashutumiwa kwa kujaribu kuwazuia wakazi wa eneo la Nyanza kupata mbolea ya ruzuku. Katika taarifa kwa vyombo vya habari, kiongozi wa wachache katika Bunge la Kitaifa Opiyo Wandayi alisema kuwa serikali ya kitaifa inajaribu kuwazuia wakazi wa Nyanza kupata mbolea hiyo ya bei ya chini mvua ikitarajiwa. “Wakulima nchini wakijitayarisha kupanda, nimepata ripoti kadhaa kutoka maeneo ya Nyanza kuwa hawajapata mbolea ya bei ya chini. Hii haifai kwa kuwa wakulima kutoka maeneo mengine wanapata mbolea,” akasema Bw Wanndayi. “Wakulima kutoka Siaya, Homa Bay na kaunti nyingine wanahofia kuwa huenda kuna siri inayotumika kugawa mbolea ya ruzuku. Wanahofia kuwa hatua hiyo inalenga kuyafanya maeneo hayo kutegemea chakula cha misaada,” akaongeza Bw Wandayi. Kadhalika, alishutumu serikali kutumia siasa kuwazuia wakazi wa maeneo hayo kupata mbolea, jambo analosema huenda likaleta uhaba wa chakula katika kaunti hizo. “Tumegundua pia kuwa wakulima ambao wamejisajili wanazuiliwa kuchukua mbolea kwa madai kuwa kuna taarifa maalum kutoka kwa Wizara ya Kilimo. Hatua kama hizo hazifai.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  